Iktatószám: ÜFI-

Kelt: Érd, 2015. december 29.

Tárgy: Tájékoztatás locsolási csatornadíj kedvezmény igénylésének lehetőségéről, igénylőlap

#### Tisztelt Ügyfelünk!

A vonatkozó jogszabályok szerint a szennyvízelvezetési helyről a szennyvízelvezető műbe kerülő szennyvíz mennyisége méréssel (szennyvízmennyiség mérő beépítésével) - mérés hiányában pedig az adott helyen fogyasztott vízmennyiség alapulvételével állapítható meg. Azaz ahol a bebocsátott szennyvízmennyiséget külön nem mérik, ott az elfogyasztott vízmennyiség alapján kell megfizetni a szennyvízdíjat.

A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Kormányrendelet 63. § (6) bekezdés d. pontja értelmében azonban lehetőség van arra, hogy ne vegye figyelembe az Érd és Térsége Csatorna-szolgáltató Kft. (továbbiakban ÉTCS Kft.) a szennyvíz mennyiségének meghatározásánál az elkülönített mérés hiányában, *házikert\** öntözéséhez május 1-jétől szeptember 30-ig terjedő időszakban felhasznált, az elszámolás alapjául szolgáló ivóvízfogyasztás 10 százalékát elérő vízmennyiséget, amennyiben azt a lakossági Felhasználó kéri. Az ÉTCS Kft. e csatornadíj kedvezményt mennyiségi korrekció útján biztosítja.

*\*A házikert olyan lakossági Felhasználó nevén nyilvántartott legfeljebb 2.000 m2 területű földterület (tehát ide nem értve balkonládákat, szobanövényeket, stb.), mely felülete alkalmas olyan zöldterület kialakítására, aminek fenntartásához annak folyamatos öntözése célszerű.*

**Mint az Ön számára is ismeretes, 2015. évben és az azt megelőző években a fenti kedvezményt igénylés nélkül biztosította az ÉTCS Kft. minden lakossági Ügyfelének, azonban a vonatkozó jogszabályi rendelkezések változása miatt a nyári locsolási csatornadíj kedvezményt – az azzal élni kívánóknak - 2016. évtől már igényelni szükséges.**

Az elkülönült mérés nélküli, locsolási csatornadíj kedvezmény igénylésének feltételei a következőek:

* A lakossági Felhasználó lehetőséget biztosít a Szolgáltatónak, hogy az igénybevétel feltételeit előzetes értesítés nélkül ellenőrizze.
* A lakossági Felhasználó egyéb, helyi vízvételi lehetőséggel nem rendelkezik (víziközműből szolgáltatott ivóvizet használ locsolás céljára), és nincs külön mérője a locsolási víz elszámolására (locsolási ikermérő vagy locsolási célú mellékvízmérő).
* A felhasználási helyen legfeljebb 2.000 m2 méretű *házikert\** található, és érvényes hitelesítésű bekötési vagy mellékvízmérő működik.
* Igénylő rendelkezik az ÉTCS Kft-vel kötött érvényes, lakossági díjas közszolgáltatási vagy lakossági díjas mellékszolgáltatási szerződéssel, illetve nem áll fent teljes körű mellékmérősítés.

A locsolási csatornadíj kedvezményre jogosító igénylőlap Társaságunk részére történő visszaküldésének határideje 2016. április 15, mely beérkezése esetén az ÉTCS Kft. a kedvezményt 2016. május 1-től\*\* biztosítja. Az igénylőlapot kitöltés és aláírást követően a fejlécben látható elérhetőségeinkre kérjük eljuttatni (személyesen, telefaxon, elektronikusan vagy postai úton) a Felhasználó által igazolható módon. Az igénylőlapot a [www.erdicsatornamuvek.hu](http://www.erdicsatornamuvek.hu) oldalról is letöltheti.

*\*\* Felhasználói mérőállás diktálás hiányában a Szolgáltató arányosítással állapítja meg a fenti időpontokban a kedvezmény alapjául szolgáló kezdő és záró időpont mérőállásait, soron kívüli szolgáltatói mérőleolvasást az ÉTCS Kft. az elkülönített mérés nélküli, locsolási csatornadíj kedvezmény okán nem végez.*

Amennyiben az igénylőlap 2016. április 15. után érkezik be Társaságunkhoz, úgy az ÉTCS Kft. az elkülönített mérés nélküli, locsolási csatornadíj kedvezményt a soron következő elszámolási periódusban biztosítja a Felhasználó részére, és a korábbi periódusra elmaradt locsolási kedvezmény visszamenőlegesen nem érvényesíthető.

A kérelmet nem szükséges évente meghosszabbítani, a kedvezményt a közszolgáltatási vagy mellékszolgáltatási szerződés tartama alatt az ÉTCS Kft. folyamatosan biztosítja.

Tisztelettel: **Az Érd és Térsége Csatorna-szolgáltató Kft. ügyfélszolgálata**

**Igénylőlap és Nyilatkozat**

Alulírott

|  |  |
| --- | --- |
| Felhasználó neve, születési neve, lakcíme: |  |
| Az igényléssel érintett felhasználási hely címe: |  |
| Felhasználó azonosító szám: |  |

Felhasználó nyilatkozom, hogy igénylésem a fentiekben felsorolt feltételeknek megfelel, a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Kormányrendelet 63. § (6) bekezdés d. pontját - mely az elkülönített mérés nélküli locsolási csatornadíj kedvezmény igénybevételéről rendelkezik - megismertem, ezek alapján és ezúton kérem, hogy a fent megjelölt felhasználási hely vonatkozásában az ÉTCS Kft. a kedvezményt részemre a hatályos jogszabályi rendelkezések szerint biztosítsa.

Kelt: …………………………………….

 ………………………………………….

Felhasználó saját aláírása